রাবেতায়ে মাদারিসে ইসলামিয়া আরাবিয়া
রাবেতায়ে মাদারিসে ইসলামিয়া আরাবিয়া (উর্দু: رابطہ مدارس اسلامیہ عربیہ‎, অনুবাদ 'আরবি ইসলামি মাদ্রাসা বোর্ড'‎) ভারতের সর্ববৃহৎ ইসলামি শিক্ষা প্রতিষ্ঠান দারুল উলুম দেওবন্দের অধিভুক্ত মাদ্রাসা সমূহের একটি সর্বভারতীয় সংগঠন। ১৯৯৫ সালে এই সংগঠনটি প্রতিষ্ঠিত হয়। ২০১৮ সালের তথ্যানুযায়ী, এই সংগঠনের অধীনে তিন সহস্রাধিক মাদ্রাসা রয়েছে। যদিও এই সংগঠনটি প্রতিষ্ঠা হওয়ার পূর্বে মাদ্রাসাগুলো দারুল উলুম দেওবন্দের সাথে অনানুষ্ঠানিকভাবে যুক্ত ছিল। এই সংগঠনের বর্তমান সভাপতি আবুল কাসেম নোমানী এবং মহাসচিব শওকত আলী কাসেমী। ২০১৩ সালে পশ্চিমবঙ্গের মন্ত্রী সিদ্দিকুল্লাহ চৌধুরীর দেওয়া তথ্যমতে, শুধুমাত্র পশ্চিমবঙ্গে সংগঠনটির অধীনে প্রায় ১০ হাজার মক্তব এবং ৮০০ মাদ্রাসা রয়েছে।